text: To unge mænd anholdt for hærværk og røveri
  30 juli 2015 kl. 05.10
  Et par unge mænd smadrede onsdag nat fem biler på en parkeringsplads i Brejning. Herefter ringede de på hos en mand og krævede hans bilnøgler udleveret.
  Da manden afslog, opstod der tumult. Det fortæller vagtchef hos Sydøstjyllands Politi, Bent Hedeager Nielsen, til TV SYD.
  - Der er tale om to unge mænd på 17 og 19 år. Det er den ældste, der er mest aktiv. De har haft et baseballbat med, som de har smadret fem biler med, fortæller vagtchefen.
  Da de unge mænd, der er fra lokalområdet, også forsøgte at true sig til et sæt bilnøgler, blev sigtelsen for hærværk udvidet med røveri.
  Ifølge politiet blev manden slået med baseballbattet en enkelt gang, men skulle ikke være kommet alvorligt til skade.
  Begge episoder foregik på Bøgevang og Egevang i Brejning. Politiet var allerede på vej til området, da gerningsmændene bankede på hos manden. På det tidspunkt havde politiet nemlig allerede fået en anmeldelse om hærværket på de parkerede biler.
  De to mænd er nu anholdt og sidder til afhøring.
  